ธนชาตจับมือกบข.กู้ซื้อรถไม่ต้องวางดาวน์
ธนาคารธนชาตลงนามร่วมกบข. ปล่อยกู้สมาชิก 1.2 ล้านรายทั่วประเทศ ซื้อรถไม่ต้องมีเงินดาวน์ ดอกเบี้ยเริ่มต้น 2.45%
11 ส.ค. 2553

ธนาคารธนชาตลงนามร่วมกบข. ปล่อยกู้สมาชิก 1.2 ล้านรายทั่วประเทศ ซื้อรถไม่ต้องมีเงินดาวน์ ดอกเบี้ยเริ่มต้น 2.45% 
นายสมเจตน์ หมู่ศิริเลิศ กรรมการและรองกรรมการผู้จัดการอาวุโส ธนาคารธนชาต เปิดเผยว่า ได้ร่วมลงนามกับกองทุนบำเหน็จบำนาญข้าราชการ (กบข.) ซึ่งมีสมาชิก 1.2 ล้านรายทั่วประเทศ โดยให้บริการทางการเงินที่มีเงื่อนไขพิเศษ ประกอบด้วย สินเชื่อรถยนต์ใหม่ ดอกเบี้ยเริ่มต้น 2.45% ต่อปี ไม่ต้องมีเงินดาวน์ ผ่อนนานสูงสุด 84 เดือน 
สำหรับรถยนต์มือสอง ส่วนลดดอกเบี้ย 0.25% จากอัตราปกติ วงเงินอนุมัติ 100% ของราคากลาง ผ่อนนานสูงสุด 72 เดือน นอกจากนี้ ยังมีสินเชื่อรถแลกเงิน ดอกเบี้ยเริ่มต้น 0.25% ต่อเดือน วงเงินอนุมัติ 100% ของราคากลาง ผ่อนนานสูงสุด 72 เดือน 
ด้านสินเชื่อเช่าซื้อรถจักรยานยนต์ใหม่ ดอกเบี้ย 1.25% ต่อเดือน ไม่ต้องมีผู้ค้ำประกัน ขณะเดียวกัน ถ้าซื้อประกันภัยรถยนต์ คิดค่าเบี้ย 7,199 บาท คุ้มครองกรณีรถชน รถหาย ไฟไหม้รถ ไม่ต้องตรวจสภาพรถยนต์ก่อนทำประกัน 
“การร่วมมือกับกบข.ครั้งนี้ เป็นโอกาสในการขยายความร่วมมือไปยังบริการทางการเงินที่ครบวงจรและหลากหลาย” นายสมเจตน์ กล่าว 
น.ส.โสภาวดี เลิศมนัสชัย เลขาธิการคณะกรรมการ กบข. กล่าวว่า นโยบายจัดสวัสดิการให้สมาชิกกบข. เน้นช่วยเหลือสมาชิก 3 ด้านได้แก่ ลดค่าใช้จ่าย เพิ่มรายได้ และสร้างความสุข